钦定古今图书集成/明伦汇编/氏族典/第247卷 > 张孔孙
## 钦定古今图书集成/明伦汇编/氏族典/第247卷 > 张孔孙

按《元史张孔孙传》：“孔孙，字梦符，其先出辽之乌若部，
为金人所并，遂迁隆安。父之纯，为东平万户府参议，
夜梦谒孔子庙，得赐嘉果。已而孔孙生，因丐名于衍
圣公，遂名今名。既长，以文学名，辟万户府议事官。廉
希宪居政府，辟为掾。及安童为相，尢礼重之，授户部
员外郎，出为南京总管府判官，佥四川道提刑按察”
司事，寻升湖北道提刑按察副使，迁浙西，改同知保
定路总管府事，俄拜侍御史，行御史台事。至元二十
二年，除礼部侍郎，寻升礼部尚书，擢燕南提刑按察
使。二十八年，改肃政廉访司使，拜佥河南江北行中
书省事。亡何，除大名路总管，大兴学校，擢淮东道肃
政廉访司使。召还，拜集贤大学士。久之，请老还家，拜
翰林学士承旨、资善大夫，致仕。大德十一年，卒。孔孙
素以文学名，且善琴，工画山水竹石，而骑射尢精。及
其立朝，谠言嘉论，有可观者，士论服之。